
Lina barnevandrer

Persongalleri

Lina Bjørnsdatter

Peder Andersen, storbonde ved Storestu gård

Susanne, Peders første kone som døde av tæring

Thomas, Peders eldste sønn fra første ekteskap

Leonora, hans kone

Jarl, Peders yngste sønn fra første ekteskap

Johanne, Peders ugifte storesøster, husholderske

Martine, tjenestepike

Ingeborg, tjenestepike

Thor, gårdsgutt

Osul, gårdsgutt

Werner, stallmester

Kolbjørn Isaksen, den nye stallmesteren

Hans Christian Hørte, kjøpmann

Todne Bjørnsdatter

Andreas Sørensen

Torje Bjørnsen

Sissel Bjørnsdatter

Tønnes Bjørnsen, forsvant fra gjeting da han var 10 år gammel

Martin Fjellestad

Ordliste

Buskog/bumark: Beiteskog/beitemark

Hjuring: Gjeter

Hjuringskrin: Ransel av tre

Hjuringstav: Stav av tre, etter sigende med magiske evner

Hjuringleiv: Flatbrød

Håballen: Tiden mellom vår- og høyonn

Lodder: Tykke sokker

Skyldfolk: Slektninger

Stesmål: En avtale




Slik sluttet forrige bok:

– Ta til fornuft, far. Avlys bryllupet her og nå, ropte Jarl.

Det var helt stille i kirken. Ingen kremtet, ingen hostet. Lina hadde lyst til å rope til ham, skrike at han ødela bryllupet, men fikk ikke frem et ord.

– Nå er det nok, sa Peder og gikk mot sønnen med bestemte skritt.

– Hva skal du gjøre, far? Gi meg juling?

– Jeg har aldri vært så flau over deg før. Du har sagt nok nå, sa Peder.

– Nei, far. Der tar du feil, sa Jarl og så hatefullt på ham. – Det er noe annet jeg har lyst til å si. Det er meg Lina skulle giftet seg med – ikke deg.

– Jarl, det holder nå, sa Lina og tok et skritt mot ham. Et øyeblikk møtte hun blikket hans, og det var som å se inn i en malstrøm av desperasjon og avmakt. Hun visste hva som kom, men kunne ikke stanse det.

– Jeg elsker Lina, far, sa Jarl, og ansiktet hans fortrakk seg i fortvilelse. – Det har jeg gjort siden den dagen vi kysset hverandre.

Peder snudde seg og stirret vantro på Lina.




Kapittel 1

– Dette bryllupet er en vits, ropte Jarl skingrende.

Jarls ord traff Lina som hammerslag, og sendte henne nesten i kne. At han kunne gjøre dette i en fullsatt kirke på bryllupsdagen hennes! Det hadde hun aldri trodd om ham …

Lina møtte blikket hans et flyktig øyeblikk, og klarte ikke å holde tilbake et grøss. Hun hadde aldri sett ham slik. Ordene hans var giftige som revebjellen på enga. Øynene hans glødet hatefullt. Hat mot Peder, mot henne, mot alt. Lina hadde mest av alt lyst til å løpe ut av kirken, men det var så vidt beina bar henne. Det føltes som om hun kunne segne om når som helst – og ville noen merke det? Alle så på Jarl.

– Nå er det nok! ropte Peder. – Forlat kirken nå.

– Jeg er ikke ferdig, sa Jarl.

Thomas reiste seg: – Jo, det er du, sa han og tok tak i armen hans.

– Slipp meg, ropte Jarl og prøvde å komme seg løs, men Thomas var sterkere og holdt ham fast.

– Nå skal vi to gå oss en tur, sa Thomas og førte Jarl med seg nedover midtgangen.

– Jeg går ingen steder, ropte Jarl.

– Ikke skjem deg mer ut enn det du alt har gjort, sa Thomas og dro ham med seg, men Jarl ga seg ikke og fikk tak i ryggen på en av benkeradene og holdt seg fast.

– Lina, ikke gift deg med ham, skrålte han.

Lina så på ham som om han var et vilt dyr, men så klarte endelig Thomas å få ham med seg ut av kirken. Dørene smalt igjen etter dem. Det var som et felles signal, og alle som satt på benkeradene snudde seg. Lina følte blikkene på seg. Hjertet banket hardt i brystet. Hva måtte de ikke tro om henne nå? Hun torde ikke å se på Peder.

– Hvordan går det med deg? spurte han og strøk henne over skulderen.

– Jeg vet ikke hva jeg skal si, mumlet hun. – Jeg er lei for det.

– Dette er ikke din skyld, sa han og tok hånden hennes.

Hun møtte blikket hans, og de blå øynene som hadde tindret av glede, hadde fått en hinne av kulde over seg, som en dam etter en frostnatt. Hun innbilte seg at hun kunne se tvilen i ham. Presten så like forvirret ut som for litt siden. Lina kastet et blikk på benkeradene. Ingen sa noe. Todne og Sissel stirret stivt fremfor seg, begge var hvite i ansiktet.

Peder ga tegn til at presten skulle fortsette seremonien.

– Er du sikker? hvisket Lina.

– Elsker du Jarl? spurte Peder.

– Selvfølgelig ikke! svarte Lina bestemt.

– Det er alt jeg trenger å vite, svarte han. – Det andre snakker vi om senere.

Lina knelte ved siden av Peder, og presten begynte på løfteavleggelsen.

– Saa tilspørger jeg dig, Peder Andersen, for Guds aasyn og i denne kristne forsamlings nærvær, vil du have Lina Bjørnsdatter som hos dig staar, til din Ægtehustru?

– Ja, svarte Peder høyt og klart.

– Vil du leve med hende efter Guds hellige ord, elske og ære hende og i gode og onde dage, blive fast hos hende, indtil døden skiller eder av?

– Ja.

– Ligesaa tilspørger jeg dig, Lina Bjørnsdatter, vil du have Peder Andersen som hos dig staar, til din ægtehusbond?

Hjertet slo raskt i brystet hennes, halsen snørte seg sammen. – Ja, hvisket hun. Så kremtet hun og ga et nytt ja. Hun var lettet over at stemmen bar.

– Saa giv hverandre haanden derpaa!

Peders hånd var stø og varm. Lina var kommet i havn. Presten la hånden sin på deres og ba en bønn.

Etter bønnen gikk Lina og Peder tilbake til plassene sine og satte seg. Thomas hadde ikke kommet tilbake.

Presten begynte på den siste salmen. Lina foldet hendene og sang med.

– De knælede med ja mod ja for sig, o store Jehovah! For hvilken jorden bæver.

Hele kirken sang. Lina fikk gåsehud på armene. Nå var hun gift. Det var overveldende. Det var så vidt hun klarte å konsentrere seg om teksten. Hun skottet bort på Todne. Søsteren så opp og smilte til henne.

Etter vielsen var det ofring til presten og klokkeren. Lina og Peder ledet an, og alle som skulle ofre, fulgte på. Peder la prestens penger på alteret, Lina la klokkerens penger på klokkestolen.

Da alle igjen hadde satt seg på plassene sine, kom presten og klokkeren ned til Peder og Lina.

– Takk for offeret, og til lykke med ekteskapsinngåelsen, sa presten og tok begge i hånden.

Lina og Peder gikk først ut av kirken. Blikket hennes saumfarte plassen. Tanken på at Jarl fortsatt kunne være her, fikk hjertet hennes til å slå raskere – men hun så verken ham eller Thomas. På utsiden ventet de som ikke hadde fått plass i kirken – kikkerne. Nå skulle de hilse på brudeparet og ønske dem alt mulig hell og lykke. Lina neide og takket hver og en.

– Vi får vel begynne å trekke nedover til båten, sa Peder og ga beskjed til kjøkemesteren, som straks sørget for å lede brudefølget ned til vannet.

På vei til båten ble det skutt fra flere av de nærmeste gårdene for å feire de nygifte.

Lina kvakk.

– Skytingen er snart ferdig, sa Peder og trakk på smilebåndet.

Alle i brudefølget satte seg i de samme båtene på hjemreisen. Fortsatt så ikke Lina noe til Thomas eller Jarl. Båtene lå fortøyd på de samme plassene. Kanskje de hadde tatt beina fatt rundt Landvikvannet?

Peder hjalp Lina om bord. Thor satte seg til med årene og begynte å ro. Årebladene skar ned i den blanke sjøen. Lina fulgte ringene som årebladene laget i vannflaten med øynene til de forsvant, men årene laget hele tiden nye ringer. Hun gledet seg ikke til å snakke med Peder, men visste at hun ikke hadde noe valg. Det som hadde skjedd mellom henne og Jarl var ikke som ringer i vannet. Det kom aldri til å forsvinne.




Kapittel 2

På tunet ble gjestene tatt hånd om av kjøkemesteren, og tjenerskapet hjalp til så alle fikk øl eller dram, mange ville ha begge deler.

Lina og Peder ønsket alle velkommen. Ingen nevnte det som hadde skjedd i kirken med et eneste ord, men Lina følte blikkene de andre storgårdsfruene sendte henne. Nå kom de aldri til å akseptere henne. Og hva måtte de ikke tenke om Peder som giftet seg med henne etter at hun hadde kysset sønnen hans? Lina kunne levende forestille seg snakket på kirkebakken. Det var vanskelig å holde masken, men hun småpratet som best hun kunne.

– Der kommer Thomas, sa Peder og vinket på sønnen.

Lina så ingenting til Jarl.

Thomas kom bort til dem.

– Hvor er Jarl? spurte Peder likefrem.

– På gården min.

– Tror du han kommer tilbake? spurte Lina engstelig.

– Han sluknet med det samme. Jeg tror ikke han våkner på mange timer, sa Thomas.

– Takk for at du ordnet opp, sa Peder. – Jeg forstår ikke hva som gikk av ham.

– Det er det ingen av oss som gjør, sa Thomas, men han sendte Lina et hardt blikk. Hun kunne ikke noe for det, men krympet seg under blikket hans.

Peder klappet sønnen på ryggen. – Nå håper jeg vi kan ha det hyggelig resten av kvelden.

– Jeg må finne Leonora, sa Thomas og nikket kort, men før han gikk så han på Lina en siste gang. Sinnet i øynene hans var ikke til å ta feil av. Lina skulle ønske at de kunne ha et normalt forhold til hverandre, men uansett hvor hyggelig og imøtekommende hun var, hjalp det ikke. Han hadde bestemt seg for at Lina var en lykkejeger som var ute etter gården, og det kunne han aldri tilgi henne.

Da alle gjestene hadde ankommet, stilte kjøkemesteren seg opp på det øverste trappetrinnet og klappet i hendene. – Nå som alle har fått noe i glasset, er det på tide å gå til bords.

Han gikk selv først, etterfulgt av spillemannen som spilte brudemarsjen på fela si. Gjestene fulgte på, og kjøkemesteren var raskt på pletten og viste alle til plassene sine. Til sist gikk Peder og Lina inn arm i arm. Foreløpig gikk alt bra, men hun måtte snakke med ham. Han virket ikke sint, men hun kom ikke til å klare å slappe av før hun hadde forklart hva som hadde skjedd mellom henne og Jarl.

Gjestene klappet og jublet. Lina var rød og varm i kinnene. Alle så på dem. Blikket hennes gled over alle ansiktene, men da det nådde Kolbjørns hengte det seg liksom opp, og ville ikke videre. Et flyktig øyeblikk så de på hverandre, men så førte Peder henne bort til plassene deres ved enden av det øverste bordet.

Todne klappet og smilte opprømt. Torje og Sissel likeså. Søsknene satt ved hovedbordet. Thomas satt ved siden av Leonora, men Jarls plass var tom. Lina håpet at hun slapp å se ham mer i dag.

Langbordene var vakkert pyntet med hvite duker, lysestaker i sølv med brennende stearinlys og vaser med nyplukkede sommerblomster. Lina trakk inn den liflige, friske lukten av blomster og nyvasket hus.

Nå som gjestene satt til bords, fikk tjenestefolket nok å gjøre. I tillegg til Martine og Ingeborg hadde Johanne hentet inn to tjenestejenter fra bygda som skulle hjelpe til og sørge for at alt gikk smidig for seg. De virvlet rundt i finstasen og sørget for at maten kom på bordet. Det var store sølvterriner med kjøttsuppe, og rikelig med lefser og flatbrød stablet opp på serveringsfat, i tillegg var det egne fat med kokte poteter, kjøtt, grønnsaker fra suppen og løksaus.

Kjøkemesteren reiste seg og slo i glasset til stemmesurret rundt bordene stilnet. Lina så opp på ham. Bringen var farlig nær bordduken. Hun håpet bare ikke han plutselig skulle rive med seg duk og alt som sto oppå. Men selv om kjøpmann Hørte var romslig, var han overraskende smidig i vendingene, og da han begynte å tale, forsto Lina hvorfor han var en hyppig benyttet kjøkemester. Stemmen hans bar godt, og han hadde glimt i øyet.

– Ærede brudefolk og gjester. Velkommen skal dere alle være til bryllup på Storestu.

Kjøkemesteren talte høyt og rolig og på en måte som gjorde at folk var stille og lyttet til det han sa.

– Vi vet at det ikke er bra for mennesker å være alene, sa han. – Derfor gifter mannen og kvinnen seg, slik de alltid har gjort. Det er verdt å feire når to mennesker finner sammen, og når vi i dag feirer bryllup her på Storestu, skal det ikke mangle på noe. Derfor må dere ikke være blyge, kjære godtfolk, men ta til dere av den mat og drikke som bys. Det er Peder Andersens bryllup, må vite, og det skal være et gildt bryllup. Gårdens fineste gris har blitt slaktet, og i bryggerhuset har tjenestejentene flydd beina av seg. Nå må dere gi maten den æren den fortjener, og spise dere gode og mette, men først vil jeg utbringe en skål for brudeparet. Måtte hell og lykke følge dem alle dager.

Alle hevet glasset, og et noenlunde samstemt: – Skål for brudeparet, runget i rommet.

Gjestene forsynte seg selv, og tjenestefolket hjalp til og tok ut tomme fat og fylte på nytt da det var nødvendig. Lina la merke til at folk spiste og drakk godt.

– Suppen var utsøkt, sa kjøkemesteren og nikket anerkjennende til Peder.

– Johanne har hengt over grytene og sørget for at den har blitt så god, sa Peder.

– Skål for Johanne, sa kjøkemesteren og hevet glasset.

Gjestene spiste, lo og skålte til stadighet for brudeparet. Peder løftet glasset og drakk hver gang, men Lina kunne ikke gjøre annet enn å heve glasset og late som hun drakk – eller ta en liten sup aller pliktskyldigst. Hun ville ikke risikere å bli dårlig. Ikke på denne dagen. Hun så bort på Todne. Andreas lente seg mot henne, og sa noe som fikk henne til å bryte ut i latter. Sissel og Torje pratet ivrig med Kittel og Gurine fra en av nabogårdene, og bare mens Lina så på, var Kittel fremme med hånden og hilste på Torje to ganger. Lina trakk på smilebåndet. Det skulle ikke mer enn en morsomhet eller et godt poeng til for at Kittel kom med hånden, en uvane hans kone ikke satte pris på.

Hun la merke til at Thomas så på henne, og møtte blikket hans og smilte, men Peders eldste sønn så hardt tilbake på henne uten så mye som en antydning til et smil. Til tross for hjelpen hans i kirken, prøvde han ikke å late som at han ikke var imot bryllupet.

– Er du forsynt? spurte Peder og klappet henne forsiktig på håndbaken.

– Ja, svarte hun. – Spiser jeg mer nå er jeg redd brudekjolen revner.

– Det kan vi ikke risikere, sa han og lo.

Lina lyttet til latteren, til de glade, opprømte stemmene og klirringen i glass. Det var som om alle hadde glemt det som skjedde i kirken – og selv om det ikke var slik, klarte Lina likevel å senke skuldrene.

Da alle var forsynt, reiste kjøkemesteren seg opp og sang et vers:

Takk for mat, takk for drikke,

nå skal vi snart på dansegulvet oss skikke.

Spillemannen skal smøre strengene og la slåtten klinge,

og må gjestene i yr glede seg svinge.

Tjenestejentene begynte straks å ta av bordene og rydde opp. Kjøkemesteren hjalp ivrig til. – Vi må skynde oss, spillemannen skal snart spille opp til dans. Bord og stoler må bort, så brudepar og gjester får svingt seg.

Bestestuen ble gjort klar til dans i en fei, mens det i dagligstuen ble ordnet slik at folk kunne sitte og prate eller spille kort.

I mellomtiden gikk gjestene ut på tunet.

Todne og Andreas kom bort til Lina. – For en deilig dag, sa Todne. – Bare kjenn hvordan sola varmer! Hun strakte ut armene og lo.

Entusiasmen hennes var smittende.

– Nå gleder jeg meg til en rask springer, sa Andreas og demonstrerte med noen steg på tunet.

– Jeg trodde ikke du likte å danse, sa Todne og fniste.

– Jeg, jo! Han himlet tilgjort med øynene. – Bare anledningen er den rette, så danser jeg, og det finnes ikke bedre anledning enn bryllup.

– Men hvordan går det med deg? spurte Todne alvorlig og la hånden sin på Linas underarm.

– Det går fint, svarte Lina og kremtet.

– Er du sikker? Hva sier Peder til det som skjedde?

– Vi har ikke fått snakket om det, men det har aldri vært noe mellom Jarl og meg. Lina hvisket.

– Da ordner det seg sikkert, og nå skal jeg ikke snakke mer om dette, sa Todne. – Jeg forstår at det er ukomfortabelt.

Det var flere som hadde tatt med seg drikken ut på tunet mens de ventet på at stuene ble klargjort.

Peder vinket på henne. Han sto sammen med Gunerius og Dorotea Nilsen.

Hun gikk bort til dem. Dorotea hadde på seg en vakker kjole i silkedamask.

– Gunerius vil bygge ei skute, sa Peder likefrem.

– Ja ha, sa Lina og møtte Gunerius’ blikk. Nå så han muntert tilbake på henne, men hun husket det harde blikket hans da hun fulgte Hanna til gården. Hun hadde ikke hørt mer fra den unge hjuringen, men den dårlige magefølelsen glemte hun ikke så lett.

– Han vil at vi skal investere hver vår part i en moderne brigg. Sønnen deres er skipper, og han har kommet hjem fra England med en tegning av et slikt skip. Det er visst ulikt andre skuter i området.

– Vi trenger meget med eik, og er det noe Storestu har, er det den aller beste eikeskogen. Akkurat det som skal til for å bygge skuta, forklarte Gunerius.

– Hva er det som er spesielt med en slik skute? spurte Lina.

– De kan ta stor last, svarte Gunerius.

– Og stor last betyr mer penger, sa Peder. – Og siden Gunerius kommer til meg med et slikt forslag på bryllupsdagen vår, vil jeg at skuten skal lyde ditt navn.

– Mitt navn?

– Absolutt, sa Peder. – Lina er et perfekt navn på ei skute som skal seile over de sju hav, men jeg ville snakke med deg om det først. Nå, hva sier du?

– Det er da en ære, svarte hun og måtte skjule et lite knis ved tanken.

– Men da har vi en avtale? sa Gunerius og strakte frem hånden.

Peder tok den. – Vi får snakke mer om dette senere, sa han.

– Det ser jeg frem til, sa Gunerius.

Kjøkemesteren kom ut på trappen og klappet i hendene. – Kjære godtfolk, buldret han. – Spillemannen er klar til å spille en lystig springer med fela si. Bare følg etter meg!

Det ble straks liv i gjestene, mange var klare for å svinge seg, men nå klarte ikke Lina å gå slik og engste seg lenger. Hun tok Peder til side. – Kan vi snakke om det som skjedde i kirken? Jeg må forklare meg. Hun prøvde å svelge den vonde klumpen i halsen, men klarte det ikke.

– Vi snakker om det senere, sa Peder og nikket og smilte til gjestene, men Lina la merke til at kjeven hans strammet seg.

– Jeg vil ikke at du skal være sint på meg på bryllupsdagen vår, sa hun.

– Jeg er ikke det, men vi kan ikke prate om det nå. Det er bedre å vente til vi er alene.

– Jeg vil at du skal vite at det aldri har vært noe mellom Jarl og meg. Lina senket stemmen.

– Jeg tror deg, men nå snakker vi ikke mer om dette, sa Peder. – La oss gå inn. Gjestene venter på oss.

Lina ble med ham inn i bestestuen. Hun var ikke blitt roligere til sinns, men prøvde å legge bort bekymringene.

Peder bukket for henne. – Får jeg den første dansen? spurte han.

– Ja, det er klart du gjør det, svarte hun med et smil. Lina elsket å danse, men det ble altfor sjelden anledning til det.

Peder var god til å danse, myndig i hver bevegelse og førte henne over dansegulvet med den største letthet. Igjen følte Lina alle blikkene på seg, og hun så at noen av storgårdsfruene stakk hodene sammen. Lina gjorde sitt beste for å overse det, og konsentrerte seg heller om den store lysekronen som hang i taket. Hver gang solen traff glassprismene, reflekterte den de vakreste farger. Todne og Andreas svingte seg også i dansen. Begge formelig gnistret.

Etter en håndfull slåtter tok spillemannen en kort pause. Kjøkemesteren passet på at gjestene hele tiden hadde noe i glassene. Nå som flere hadde tødd opp, var det mange som ville utbringe en skål for brudeparet, og si noen ord fra hjertet.

– Jeg har kjent Peder hele livet, sa Kittel. – Allerede som ung mann var han rettskaffen og målbevisst. Jeg, og mange med meg, var sikker på at han kom til å videreutvikle Storestu til å bli en veldig gård. Og det er bare å se seg rundt, godtfolk. Men Peder kan ikke gjøre alt alene, han må ha en livsledsager – og jeg tror ikke han kunne tatt et bedre valg enn denne flotte bruden som han ga sitt ja til i kirken i dag. Lina er akkurat som sin ektemann, målbevisst og flink. Hun kommer til å bli viktig for Peder i alt og ett fremover. Dere er perfekte sammen, og når to mennesker passer så godt sammen som dere, bør de også leve sammen.

Andreas slo i glasset. – Jeg vil si noen få ord på vegne av Todne og meg selv, begynte han. – Jeg ble kjent med Lina for ti år siden og allerede den gangen, da vi var barn, forsto jeg at det var noe eget med henne. Lina vil at alle rundt henne skal ha det godt. Hun er flink til å se det gode i hver og en av oss.

Lina ble varm i kinnene og mild om hjertet av de fine ordene – og for en liten stund tenkte hun ikke på blikkene fra de andre storgårdsfruene.

Spillemannen var klar med fela si igjen, og ikke lenge etter var det flere som danset.

